Miriam Dalli tistqarr id-dispjaċir tagħha għal ittra li dehret fuq ġurnal lokali. F'ittra indirizzata minn mara tad-dar minn Ħal Għaxaq qalet li l-programm LEAD immexxi mill-Membru Parlamentari Ewropew Miriam Dalli għandu jiġi skrapjat illum qabel għada. Spjegat illi jekk se nġennu lin-nisa miżżewġin fi żwieġ hieni għall-politika u jitilgħu fil-Parlament se jkollna tkissir taż-żwiġijiet, seperazzjonijet u divorzji. "Rwol tal-mara miżżewġa huwa li tieħu ħsieb uliedha, żewġha u d-dar mhux toħroġ għall-politika. Lit-tfal min se jieħu ħsiebhom? Jaħsilhom, ilibbishom u jitmagħhom?" saqsiet il-mara tad-dar. Filwaqt li żiedet tistaqsi min se jagħmel il-faċendi tad-dar, ikkonkludiet li l-mara m'għandhiex tkun fil-Parlament. "Mhux sewwa r-raġel ikun għadu ġej minn jum xogħol u jkollu jagħmel dan ix-xogħol u l-faċċendi kollha hu għaliex l-għażiża mara tiegħu tkun bilqiegħda l-Parlament," temmet tgħid il-mara. Għal din l-ittra, Miriam Dalli twieġeb hekk: "Jiddispjaċini li kkonkludejt li ż-żwieġ tan-nisa fil-politika se jikisser. Jien inzertajt waħda minnhom. Inserraħlek rasek li t-tfal nieħu ħsiebhom, naħsilhom u nitmagħhom ukoll. Oħroġ l-għaġeb inzertajt naħsel, ngħaddi u nsajjar u ma tantx noqgħod b'idi fuq żaqqi l-Parlament. Sagrifiċċji nagħmel ħafna u bħali ħafna nies oħra. Iva, għandi raġel jissapportjani u naħdmu bħala tim u peress li t-tfal tagħna t-tnejn u d-dar noqogħdu fiha t-tnejn li aħna, nagħtu daqqa t'id t-tnejn li aħna." Inti x'taħseb? Ikkummenta hawn taħt.
"Inserraħlek rasek li t-tfal nieħu ħsiebhom, naħsilhom u nitmagħhom ukoll" - Miriam Dalli